Det Europæiske Økonomiske og Sociale Udvalgs udtalelse om "Udkast til Kommissionens forordning om ændring af forordning (EF) nr. 68/2001 om anvendelse af EF-traktatens artikel 87 og 88 på uddannelsesstøtte"(1)

(2004/C 32/03)

Europa-Kommissionen besluttede den 3. juni 2003 under henvisning til EF-traktatens artikel 262 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Sektion for Det Indre Marked, Produktion og Forbrug, som udpegede Gerd Wolf til ordfører. Sektionen vedtog sin udtalelse den 7. oktober 2003.

Det Europæiske Økonomiske og Sociale Udvalg vedtog på sin 403. plenarforsamling af 29. og 30. oktober 2003 (mødet den 29. oktober) følgende udtalelse med 122 stemmer for, 1 imod og 1 hverken for eller imod.

1. Indledning

1.1. EF-traktatens artikel 87 og 88 indeholder bestemmelser om det generelle statsstøtteforbud samt indhold og procedurer i forbindelse med undtagelser fra det generelle princip om, at statsstøtte er uforenelig med fællesmarkedet. I det foreliggende tilfælde drejer det sig om en forordning, som indeholder bestemmelser om fritagelse af statsstøtte til uddannelse under visse betingelser fra den anmeldelsespligt, der ellers gælder ("fritagelsesforordning").

1.2. Dette område har indtil nu været dækket af forordning (EF) nr. 68/2001. Kommissionens udkast vedrører ændringer til denne forordning.

1.3. Kommissionens udkast begrundes med følgende:

- på grundlag af erfaringer, som er indhøstet i den mellemliggende periode, er der opstået et yderligere behov for præcisering hvad angår støtte, der inden denne forordnings ikrafttræden var blevet ydet uden Kommissionens godkendelse,

- den nye definition(2) af "små og mellemstore virksomheder", som Kommissionen har besluttet, må overtages,

- den særlige rapporteringspligt, som hidtil har været beskrevet i bilag III, bør erstattes af en ensartet, forenklet årlig rapportering.

2. EØSU's bemærkninger

2.1. EØSU hilser det velkommen, at Kommissionen med henblik på forenkling, øget gennemsigtighed og større retssikkerhed også i forordningen om fritagelse af statsstøtte til uddannelse anvender den nye definition af små og mellemstore virksomheder.

2.2. EØSU konstaterer endvidere med tilfredshed, at uafklarede og måske stadig verserende sager vedrørende statsstøtte, der er ydet før den nævnte forordnings ikrafttræden, nu vil blive afklaret, afsluttet eller endeligt vurderet. I den forbindelse må det af retssikkerhedshensyn omhyggeligt sikres, at de anvendte kriterier svarer til dem, der var kendt eller gældende på det tidspunkt, hvor de pågældende foranstaltninger blev vedtaget(3), medmindre det foreliggende forordningsforslags kriterier fører til et gunstigere resultat for de berørte parter.

2.2.1. EØSU anbefaler derfor følgende præcisering i de sidste tre linjer af forordningsudkastets artikel 8, som er udvidet i forhold til (EF) nr. 68/2001: "Statsstøtte, som ikke opfylder denne fritagelsesforordnings betingelser, vurderes af Kommissionen i overensstemmelse med de forordninger, fællesskabsrammer, retningslinjer, meddelelser og bekendtgørelser, som var gældende på det tidspunkt, anmeldelsen blev modtaget, i henhold til EF-traktatens artikel 88, stk. 3, eller, i tilfælde hvor der ikke har været indgivet anmeldelse, på det tidspunkt, foranstaltningen blev iværksat eller støtten bevilget."

2.3. I definitionen af små og mellemstore virksomheder nævnes mikrovirksomheder for første gang som særskilt kategori. I betragtning af sådanne mikrovirksomheders store samfundsøkonomiske betydning anbefaler EØSU, at EU's og medlemsstaternes fremtidige politik gør det lettere at etablere sådanne virksomheder (bl.a. via en forenkling og lempelse af betingelserne herfor) og generelt tager større hensyn til mikrovirksomhedernes særlige funktionsvilkår.

3. Konklusion

EØSU anbefaler, at Kommissionens udkast godkendes under hensyntagen til bemærkningerne i punkt 2.2 og 2.2.1 og under forudsætning af, at fremtidige foranstaltninger navnlig også tager hensyn til bemærkningerne i punkt 2.3.

Bruxelles, den 29. oktober 2003.

Roger Briesch

Formand for

Det Europæiske Økonomiske og Sociale Udvalg

(1) EUT C 190 af 12.8.2003.

(2) Kommissionens henstilling nr. 2003/361/EF af 6. maj 2003 om definitionen af små og mellemstore virksomheder, EFT L 124 af 20.5.2003, s. 36. Ikrafttræden i 2005.

(3) Se også "Meddelelse fra Kommissionen om fastlæggelse af reglerne for vurdering af ulovlig statsstøtte", EFT C 119 af 22.5.2002, s. 22.